איזי מן

קריירה רדיופונית

בעבודתו בקול ישראל התמחה בפינות היסטוריות, ושידר אלפי פינות, בהן "המאה ה-20" (1538 פינות במשך חמש שנים, 1999-2004), "ימי הרדיו" (בשנת 1995, במלאת מאה שנה להמצאת הרדיו), "ישראל (כמעט) חמישים" (לשנת היובל למדינה), "שיעור מולדת", "ישראל חופשת", "ציונות בציון מאה", "היום הזה ממש", "רגע אחד – שישים שנה" (לשנת ה-60 למדינה) ו"רגע אחד – הפסקול של המדינה".
מזה שנים רבות הוא ערך והגיש פינות ותוכניות מיוחדות ליום הזיכרון לשואה ולגבורה וליום הזיכרון לחללי מערכות ישראל. מן תיעד עשרות ניצולי שואה שסיפרו על הילדות בשואה, דרכי המחבוא שלהם, השתתפות בפעילות הפרטיזנים, ציד נאצים, חסידי אומות העולם ועוד. בימי הזיכרון הביא עדויות של חברים משדה הקרב (בתוכנית "הקרב האחרון"), אלמנות (ב"ולא מצאה מנוח") ואחים שכולים (בתוכניתו, "אחים בדם"). בנוסף, במשך חמש שנים ליווה את תוכניתה של נתיבה בן-יהודה "נתיבה מדברת ומקשיבה".
על אף שאינו נמנה עם הציבור החרדי, הגיש ברשת ב' את התוכנית השבועית "מלווה מלכה" שעסקה בציבור החרדי, מדי מוצאי שבת, מחצות ועד שלוש לפנות בוקר. משנת 1993 הוא אחד ממגישי התוכנית "אור ראשון" (סקירת עיתונים בשעה 05:00). משנת 2009 הוא עורך ומגיש את התוכנית "שאלה של פעם" (המשכה של התוכנית הוותיקה "שאלה של טעם").
בשנת 2006, במלאת לקול ישראל ולקול ירושלים 70 שנה, ערך והגיש (עם יואב גינאי) שחזור של שידור הרדיו הממוסד הראשון בארץ ישראל במלון פאלאס בירושלים, שבו נערך השידור הראשון. באותה שנה החל לכתוב את הספר "קול ישראל מירושלים – מדינה מאחורי המיקרופון" המתעד את תולדות השידור בארץ מ-1936. הספר ראה אור בפברואר 2008 ולווה בתקליטור קולה של המדינה, שבו 60 קולות בולטים מתולדות המדינה שערך. כמו כן, ערך את התקליטור "הרי החדשות" שכלל קטעי חדשות בולטים שקול ישראל שידר במשך 81 שנות פעילותו. התקליטור הופיע במסגרת סדרת התקליטורים "קול ישראל מירושלים" שיצאו לאור לקראת סגירת רשות השידור. 
בכאן ב' הוא עורך ומגיש את התוכנית "מה שהיה השבוע לפני" ואת "הרגעים הגדולים של הרדיו". לשנת ה-70 של הכנסת הוא עורך ומגיש את התוכנית "כנסת נכבדה". בכאן תרבות הוא עורך ומגיש את המדור לחיפוש קרובים. 
על תוכניתו "מאה אחוז רדיו", תוכנית שערך והגיש עם גלי צה"ל במלאת מאה שנה להמצאת הרדיו, זכה בפרס מפקד גלי צה"ל לשנת 1997, וכך היה העובד היחיד של קול ישראל שזכה בפרס מטעם התחנה המתחרה. באפריל 2015 זכה בפרס מנכ"ל רשות השידור על שם אילן רועה ז"ל (את הפרס הוא חלק עם צוות יומן הצהריים: העורכת אורית ברקאי, המגישה: אסתי פרז). בשנת 2015 קיבל, כעורך והמגיש של המדור לחיפוש קרובים בקול ישראל ובשמם של כל מי שעסקו בהכנת המדור במשך כל שנותיו, פרס מפעל חיים מטעם ארגון בני ברית העולמי.

כתיבה והנחיה

במרוצת השנים כתב יותר מ-3,000 מקאמות לאירועים ולטקסים ממלכתיים, לצה"ל, למשרד הביטחון, למינהל ההסברה ולקרן קיימת לישראל. מקאמות מפרי עטו הוקראו בטקס יום הזיכרון בכותל המערבי. מקאמות רבות הודפסו בכתבי עת ובפרסומים שונים והוקראו בטקסי זיכרון, בחגי יובל, בטקסי חנוכה של אנדרטאות, באירועי מורשת ובתוכניות טלוויזיה. רבות מהמקאמות מפרי עטו מקריא מן בטקסים שהוא כותב ומנחה. 156 מהמאקמות שכתב קובצו בספר "על במותיך - מקאמות לזכרם של גיבורי ישראל", אשר יצא לאור בשלהי 2013 בהוצאת משרד הביטחון. במאי 2016 ראה אור ספרו "למען ביטחוננו" - מקאמות על צה"ל וחייליו.
במרוצת השנים חיבר המנונים לחילות ולפיקודים בצה"ל: פיקוד הדרום, חיל השלישות, חיל האיסוף הקרבי, מנהל הנפגעים וקציני הערים, מיטב, מרכז הציוד ועוד.
שירים שכתב זכו בפרסים ראשונים בפסטיבל ערד 1985 ו-1986.

משפחתו

אחיו הבכור של איזי מן הוא העיתונאי והחוקר פרופ' רפי מן. איזי מן נשוי לטלי רובוביץ מן, ד"ר לבלשנות, המרצה במכללות להכשרת מורים להוראת האנגלית.